remissie generalle voir diverse personen misdadigers
ter incoimst vanden coeninck te brucssel
maximiliaen byder gratien goids roemsch coninck altyt vermeerdere
tsrycks ertshertoghen van oisterycke hertoghe van bourgoingnen van
lotharingen van brabant van limborch van lutcemborch ende van gelre greve
van vlaenderen van tirole van artois van bourgoingnen palatyn van
henegouwe van hollant van zeellant van namen ende van zuytven
mercgreve des heylichs rycs heere van vrieslant van salins ende
van mechelen, doen te wetene allen den ghenen die nu syn ende
oft namails wesen sullen dat wy in dese onse ierste ende blyde
incompst die wy als remsch coninck gedaen hebben in onser
stat van bruessel van zunderlingher gatien quytgescouwen ende
vergheven hebben schelden quyte ende vergheven by desen onsen
brieve allen den persoenen die met ons inne comen syn alle
alsulken misdaden als zy tegen ons ende onsen gerichte geperpetreert
ende begaen moegen hebben ende oick mede den ghenen die om huere
misdaden gevangen sitten opte steenpoirte onser voirs. stat
uuytgescheyden in desen mordeneren verraderen vrouwecrachteren
muytmakeren ende oic mede die ghene die ter poeyen ende met vonnisse
van scepenen onser voirs. stat gebannen ende uuytgewesen syn
geweest vanden welken alsoe ter poeyen ende met vonnisse van
scepenen gebannen ende uuytgewesen wy nochtans sekere persoenen
geresineert hebben te noemene by onsen lieven ende getruwen ridder
ende cancellier van brabant heeren janne van houthem die welke
hen binnen drie dagen nae die publicacie van desen onsen oepene
brieve in behoirlyker formen sal doen expedieren ende dit nochtans
zonder preiudicie van onser koninclycker maiesteyt oft verminderinge
van onser incompst voirscreven ontbieden hier om ende bevelen
onsen amman van bruessel oft zynen stedehoudere dat hy ter stont
dit ter poeyen onser voirs. stat kundighe ende uuytroepe oft
kundighen ende uuytroepen doe te dien eynde dat eenyegelyck
mit ons innecomen synde ende andere dien dat aengaet hem nae
desen moege weten te richten want ons alsoe gelieft ende
om dat wy willen dat dit vaste ende gestedich blive ende gehouden
wordde tot eie euwigen dagen soe hebben wy onsen seghel
hier aen doen hanghen behoudelic ons in anderen dingen onsen
rechte ende anderen den hueren gegeven in onser voirs. stat
van bruessel xvi dage in julio int jair ons heeren dusent
vierhondert sesse ende tachtentich ende van onsen rycke
dierste, aldus geteekent onder opte vouwe vanden brieve
byden koninck ja. hujoel
geccollationneert metten originalen brieve
ende bevonden concorderende bij my
$$$